Lê ons stene of bou ons 'n katedraal? – Marida Steurer
Bybelstudie, Koffie met die Koning
Lê ons stene of bou ons 'n katedraal?
Date: Julie 29, 2020Author: Marida Steurer 4 Kommentare
St Paul's Katedraal (die een waar Prins Charles en Lady Diana destyds getroud is) het jare vantevore, in 1666, tot op die grond afgebrand in die groot Londense brand. Dit moes herbou word en Sir Christopher Wren het die taak gekry om die nuwe gebou te ontwerp en die bouprojek te oorsien. Die verhaal word vertel dat hy op 'n dag tussen die werkers rondgeloop het en by drie verskillende messelaars gestop het om na hulle werk te kyk. By die eerste man het hy stil gestaan en gekyk met hoeveel moeite die man besig was om te werk. Sir Christopher vra hom toe waarmee hy besig is en die man antwoord half geïrriteerd: "Ek lê stene!". Sir Christopher het verder gestap en by 'n tweede messelaar gekom vir wie hy ook gevra het waarmee hy besig was. Die tweede man het geantwoord: "Ek bou 'n muur". 'n Entjie verder het 'n derde messelaar flink gewerskaf. Sir Christopher het oorgestap en hom ook gevra waarmee hy besig is. Die man het sy vuil hande aan sy stowwerige klere afgevee en opgewonde geantwoord: "Ek help om 'n wonderlike katedraal te bou tot eer van die Here".
'n Wyse tannie, wat reeds die glorie van die katedraal beleef wat sy op aarde gebou het en die Groot Argitek intussen self ontmoet het, het eendag vir my gevra hoedat dit met my gaan. Met drie juffers onder die ouderdom van drie en met 'n groeiende konsultasie besigheid van die huis af was dinge amper doller as kopaf! Ek het mooi verduidelik hoedat ek besig is om al die balle in die lug te hou. Lang ure, min slaap. My stelsel was 'n ge-oliede ratwerk van reëlings en organisasie. Ek het heimlik trots gevoel toe ek klaar verduidelik het hoedat ek elke baksteen op sy plek bou en oor hoe skurf my hande is. Die tannie het my uitgeluister en met soveel deernis geantwoord: "Dit klink alles wonderlik, jy moet net onthou om dit tussendeur te geniet ook, nooi".
Ons het nodig om te onthou dat om skottelgoed te was, om kaste reg te pak of kinders met huiswerk te help, alles heilige bakstene is wat volgens 'n groter plan deel vorm van 'n grootse Katedraal ter ere van die Here. Op dieselfde manier is verslae opstel, onderhandelings met vakbonde of vervelige administrasie ook deel van die bou van 'n katedraal tot eer van die Here. Die verskil in ingesteldheid om bakstene te lê of om 'n katedraal te bou, maak 'n groot verskil in die manier waarop ons ons dagtaak aanpak. Kom ons bekyk weer 'n slag die Argitek se bouplanne en hoedat ons met die bouwerk besig moet wees.
(Ek is tans besig om 'n nuwe vaardigheid as messelaar aan te leer. Ons begin nou aan die tiener vleuel van die katedraal bou… 'n hele nuwe boutegniek!)
Aan watter tekste in die Bybel kan jy dink waar ons geleer word om die groter prentjie voor oë te hou? Dink bv aan Kol 3: 23 "Wat julle ook al doen, doen dit van harte soos vir die Here en nie vir mense nie…"
Watter dinge of tipe omstandighede slurp jou maklik in en maak dat jy op die bakstene fokus in plaas van die katedraal waaraan jy help bou?
Gesels met die groot Argitek oor die planne waarvolgens Hy wil hê dat jy moet bou.
Noem vir Hom watter uitdagings jy beleef en gesels met Hom oor die eelte op jou hande.
Vertel ook vir Hom watter dele van die Katedraal vir jou mooi is en jou opgewonde maak.
BaksteneBybelstudieKatedraalKoffie met die KoningOordenking
Vorige Previous post: Wanneer Jerigo se mure nie val nie
4 thoughts on "Lê ons stene of bou ons 'n katedraal?"
Julie 29, 2020 om 6:47 vm
Dankie, dit is pragtig. Ja, ons moenie vergeet dat ons katedrale bou nie. 🙂 Tot eer van God.
Julie 29, 2020 om 7:05 vm
Julie 30, 2020 om 7:55 vm
Baie dankie vir jou artikel Marida. Ek het dit baie interessant gevind. Ons kan gerus meer praat oor ons boutradisies en die pragtige katedrale wat dit opgelewer het. Dit is waar ons vandaan kom. Jammer mense stel nie meer belang daarin nie. Dit help baie as ons praat en skryf daaroor.